CELEX: 31992D0274
Language: el
Date: 1992-04-29 00:00:00
Title: 92/274/Ευρατόμ: Απόφαση του Συμβουλίου της 29ης Απριλίου 1992 για την έγκριση ειδικών προγραμμάτων έρευνας που θα εκτελεσθούν από το Κοινό Κέντρο Ερευνών για την Ευρωπαϊκή Κοινότητα Ατομικής Ενεργείας (1992-1994)

Avis juridique important

|

31992D0274

92/274/Ευρατόμ: Απόφαση του Συμβουλίου της 29ης Απριλίου 1992 για την έγκριση ειδικών προγραμμάτων έρευνας που θα εκτελεσθούν από το Κοινό Κέντρο Ερευνών για την Ευρωπαϊκή Κοινότητα Ατομικής Ενεργείας (1992-1994)  

Επίσημη Εφημερίδα αριθ. L 141 της 23/05/1992 σ. 0020 - 0026

ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Απριλίου 1992 για την έγκριση ειδικών προγραμμάτων έρευνας που θα εκτελεσθούν από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας (1992-1994) (92/274/Ευρατόμ)ΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,  την πρόταση της Επιτροπής που υποβλήθηκε μετά από διαβούλευση με την επιστημονική και τεχνική επιτροπή(1) ,  τη γνώμη του Ευρωπαϊκού Κοινοβουλίου(2) ,  τη γνώμη της Οικονομικής και Κοινωνικής Επιτροπής(3) ,  Εκτιμώντας:  ότι, στις 29 Απριλίου 1992 το Συμβούλιο εξέδωσε ψήφισμα για τις δραστηριότητες του Κοινού Κέντρου Ερευνών (ΚΚΕρ)(4)   ότι, με την απόφαση 90/221/Ευρατόμ, ΕΟΚ(5) , το Συμβούλιο θέσπισε τρίτο πρόγραμμα-πλαίσιο για τις κοινοτικές δράσεις στον τομέα της έρευνας και της τεχνολογικής ανάπτυξης (1990-1994), όπου καθορίζονται, ειδικότερα, οι δράσεις που θα πρέπει να  επιδιωχθούν στον τομέα της διαχείρισης των φυσικών πόρων  ότι η παρούσα απόφαση πρέπει να ληφθεί υπό το φως των λόγων που αναφέρονται στο προοίμιο της εν λόγω απόφασης  ότι, όσον αφορά τις δραστηριότητες που εμπίπτουν στη συνθήκη ΕΚΑΕ, το άρθρο 2 της απόφασης 90/221/Ευρατόμ, ΕΟΚ προβλέπει την εκτέλεση του τρίτου προγράμματος-πλαισίου μέσω προγραμμάτων που θεσπίζονται σύμφωνα με το άρθρο 7 της εν λόγω συνθήκης  ότι το ΚΚΕρ, όπως προβλέπεται στην απόφαση 90/221/Ευρατόμ, ΕΟΚ, μπορεί να συμμετέχει στην υλοποίηση του προγράμματος-πλαισίου, ιδιαιτέρως στους τομείς στους οποίους μπορεί να συμβάλει, με αμερόληπτη και ανεξάρτητη εμπειρογνωμοσύνη, προς όφελος όλων των  κοινοτικών πολιτικών  ότι το ΚΚΕρ μπορεί να συμβάλει στην υλοποίηση των εν λόγω δράσεων, ειδικότερα στους ερευνητικούς τομείς της ασφάλειας της πυρηνικής σχάσης, ιδίως όσον αφορά έρευνες προτυποποιητικού χαρακτήρα  ότι, στα πλαίσια των προγραμμάτων αυτών, ενδείκνυται να αξιολογηθούν οι οικονομικές και κοινωνικές συνέπειες καθώς και οι τεχνολογικοί κίνδυνοι  ότι, σύμφωνα με το άρθρο 4 και το παράρτημα Ι της απόφασης 90/221/Ευρατόμ, ΕΟΚ, στα ποσά που κρίθηκαν αναγκαία για το σύνολο του προγράμματος-πλαισίου, περιλαμβάνεται ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των  αποτελεσμάτων, που θα κατανεμηθεί, ανάλογα με το ποσό που προβλέπεται για κάθε ειδικό πρόγραμμα  ότι, στην απόφαση 90/221/Ευρατόμ, ΕΟΚ προβλέπεται ότι, ένας από τους ειδικούς στόχους της κοινοτικής έρευνας πρέπει να είναι η ενίσχυση της επιστημονικής και τεχνολογικής βάσης της ευρωπαϊκής βιομηχανίας και η ενθάρρυνσή της για να καταστεί  ανταγωνιστικότερη σε διεθνές επίπεδο  ότι στην απόφαση αυτή προβλέπεται επίσης ότι η κοινοτική δράση δικαιολογείται όταν η έρευνα συμβάλλει, μεταξύ άλλων, στην ενίσχυση της οικονομικής και κοινωνικής συνοχής της Κοινότητας και στην προώθηση της  συνολικής αρμονικής ανάπτυξής της, ανταποκρινόμενη εκ παραλλήλου στην επιδίωξη της επιστημονικής και τεχνικής αρτιότητας  ότι τα προγράμματα του ΚΚΕρ πρέπει να συμβάλλουν στην επίτευξη αυτών των στόχων  ότι το ΚΚΕρ πρέπει να μελετήσει και να αναζητήσει τρόπους για να επωφεληθεί των νέων προοπτικών επιστημονικής και τεχνικής συνεργασίας με ορισμένες τρίτες χώρες  ότι, ιδίως όσον αφορά την πυρηνική ασφάλεια, οι εργασίες και η πείρα του ΚΚΕρ πρέπει να αξιοποιηθούν εποικοδομητικά από την Επιτροπή στις ενέργειές της να βοηθήσει τις χώρες της Κεντρικής και της Ανατολικής Ευρώπης να βελτιώσουν τις συνθήκες ασφαλείας  στους πυρηνικούς αντιδραστήρες τους, οι οποίες είναι πηγή ανησυχίας για ολόκληρη την ευρωπαϊκή ήπειρο  ότι το διοικητικό συμβούλιο του ΚΚΕρ διαδραματίζει σημαντικό ρόλο, αφενός, στην διοίκηση του ΚΚΕρ και, αφετέρου, στην εφαρμογή των ερευνητικών του προγραμμάτων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1.  Εγκρίνονται τα ειδικά προγράμματα έρευνας και ανάπτυξης του θα εκτελεστούν από το ΚΚΕρ για την Ευρωπαϊκή Κοινότητα Ατομικής Ενεργείας, κατά την περίοδο από την 1η Ιανουαρίου 1992 μέχρι τις 31 Δεκεμβρίου 1994, στους ερευνητικούς τομείς της  ασφάλειας της πυρηνικής σχάσης και της ελεγχόμενης πυρηνικής σύντηξης, ιδίως όσον αφορά έρευνες προτυποποιητικού χαρακτήρα, όπως καθορίζονται στο παράρτημα Ι, περιλαμβανομένων των δραστηριοτήτων αναγνωριστικής έρευνας. Τα προγράμματα αυτά εφαρμόζονται  παράλληλα με τα αντίστοιχα ειδικά προγράμματα του τρίτου προγράμματος-πλαισίου.  2.  Το ΚΚΕρ μπορεί να συμμετέχει, με τον ενδεδειγμένο τρόπο, στη συγκεντρωτική δράση για τη διάδοση και την αξιοποίηση των γνώσεων που προκύπτουν από τις κοινοτικές ερευνητικές δραστηριότητες, όπως προβλέπεται στο πρόγραμμα-πλαίσιο και σε στενό  συντονισμό με την επιτροπή που έχει συσταθεί για τη δράση αυτή.  Άρθρο 2  1.  Τα ποσά που κρίνονται ως αναγκαία για την εκτέλεση των προγραμμάτων ανέρχονται σε 202,95 εκατομμύρια Ecu.  2.  Η ενδεικτική κατανομή των ποσών καθορίζεται στο παράρτημα ΙΙ.  3.  Εάν το Συμβούλιο λάβει απόφαση σύμφωνα με το άρθρο 1 παράγραφος 4 της απόφασης 90/221/Ευρατόμ, ΕΟΚ, η απόφαση αυτή πρέπει να προσαρμοστεί αναλόγως.  Άρθρο 3  Οι λεπτομερείς κανόνες για την εφαρμογή των προγραμμάτων καθορίζονται στο παράρτημα ΙΙΙ.  Άρθρο 4  1.  Η Επιτροπή υποβάλλει ετησίως, πριν από τις 31 Μαρτίου, στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή έκθεση σχετικά με την εφαρμογή της παρούσας απόφασης.  2.  Η εν λόγω έκθεση συνοδεύεται από παρατηρήσεις του διοικητικού συμβουλίου. Το διοικητικό συμβούλιο μπορεί επίσης να υποβάλει, μέσω της Επιτροπής, στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή χωριστή έκθεση επί  οιουδήποτε θέματος σχετικά με την εφαρμογή της παρούσας απόφασης.  Άρθρο 5  1.  Η έρευνα που διενεργείται από το ΚΚΕρ θα αξιολογηθεί από ομάδα ανεξάρτητων εξωτερικών εμπειρογνωμόνων που καθορίζεται από την Επιτροπή μετά από διαβούλευση με το διοικητικό συμβούλιο. Μετά το τέλος των προγραμμάτων εκπονείται σχετική  έκθεση.  2.  Η έκθεση αξιολόγησης, συνοδευόμενη από γνώμη του διοικητικού συμβουλίου του ΚΚΕρ, διαβιβάζεται από την Επιτροπή στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή.  Άρθρο 6  Οι εκθέσεις που αναφέρονται στα άρθρα 4 και 5 εκπονούνται λαμβάνοντας υπόψη τους στόχους που καθορίζονται στο παράρτημα Ι της παρούσας απόφασης και σύμφωνα με το άρθρο 2 παράγραφος 4 της απόφασης 90/221/Ευρατόμ, ΕΟΚ.  Άρθρο 7  1.  Η Επιτροπή, επικουρούμενη από το διοικητικό συμβούλιο του ΚΚΕρ, είναι υπεύθυνη για την εκτέλεση των προγραμμάτων και, προς το σκοπό αυτό, βασίζεται στις υπηρεσίες του ΚΚΕρ.  2.  Η Επιτροπή, σε συνεργασία με το διοικητικό συμβούλιο, εξασφαλίζει περιοδικές διαβουλεύσεις με τις σχετικές επιτροπές προκειμένου να διασφαλίζεται ο στενός συντονισμός των κοινοτικών δράσεων επιμερισμένης δαπάνης, των αντίστοιχων εθνικών  δραστηριοτήτων και των δράσεων του ΚΚΕρ στους ίδιους τομείς με στόχο την εξασφάλιση της συνέπειας των προσεγγίσεων.  Άρθρο 8  Η Επιτροπή αποφασίζει σχετικά με τις αρμοδιότητες του διοικητικού συμβουλίου.  Άρθρο 9  1.  Η Επιτροπή εξουσιοδοτείται να διαπραγματεύεται, σύμφωνα με το άρθρο 101 δεύτερη παράγραφος της συνθήκης, διεθνείς συμφωνίες με τρίτες χώρες μέλη της COST, ειδικότερα με τα κράτη μέλη της Ευρωπαϊκής Ζώνης Ελευθέρων Συναλλαγών (ΕΖΕΣ) και τις  χώρες της Κεντρικής και Ανατολικής Ευρώπης, με στόχο τη συμμετοχή τους στις δραστηριότητες του ΚΚΕρ.  2.  Η Επιτροπή, επικουρούμενη από το διοικητικό συμβούλιο, μπορεί να ζητά από το ΚΚΕρ να εκτελέσει, βάσει του κριτηρίου του αμοιβαίου οφέλους, σχέδια με οργανισμούς και επιχειρήσεις εγκατεστημένες σε ευρωπαϊκές τρίτες χώρες στα πλαίσια των ειδικών  προγραμμάτων που εκτελούνται από το ΚΚΕρ.  Κανένας συμβαλλόμενος οργανισμός εγκατεστημένος εκτός της Κοινότητας, που συμμετέχει σε δράση αναλαμβανόμενη στα πλαίσια των διακανονισμών ενός προγράμματος, δεν μπορεί να επωφεληθεί της χρηματοδότησης που χορηγεί η Κοινότητα για το πρόγραμμα. Ο εν λόγω  οργανισμός θα συμμετέχει στις γενικές διοικητικές δαπάνες.  Άρθρο 10  Η παρούσα απόφαση απευθύνεται στα κράτη μέλη.  Λουξεμβούργο, 29 Απριλίου 1992.  Για το Συμβούλιο Ο Πρόεδρος Luis VALENTE DE OLIVEIRA      (1) ΕΕ αριθ. C 234 της 7. 9. 1991, σ. 15.  (2) ΕΕ αριθ. C 13 της 20. 1. 1992, σ. 510.  (3) ΕΕ αριθ. C 49 της 24. 2. 1992, σ. 16.  (4) ΕΕ αριθ. C 118 της 9. 5. 1992, σ. 8.  (5) ΕΕ αριθ. Λ 117 της 8. 5. 1990, σ. 28.  (6) ΕΕ αριθ. C 234 της 7. 9. 1991, σ. 15.  (7) ΕΕ αριθ. C 13 της 20. 1. 1992, σ. 510.  (8) ΕΕ αριθ. C 49 της 24. 2. 1992, σ. 16.   (9) ΕΕ αριθ. C 118 της 9. 5. 1992, σ. 8.  (10) ΕΕ αριθ. Λ 117 της 8. 5. 1990, σ. 28.    ΠΑΡΑΡΤΗΜΑ Ι   ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ ΤΩΝ ΠΡΟΓΡΑΜΜΑΤΩΝ  Αποστολή του ΚΚΕρ θα είναι η διεξαγωγή τόσο βασικής/στρατηγικής όσο και εφηρμοσμένης/συγκεκριμένου στόχου έρευνας. Η έρευνα αυτή θα διεξάγεται ως αναπόσπαστο μέρος ευρωπαϊκού συστήματος  έρευνας και τεχνολογίας και θα ακολουθεί τις βασικές αρχές της σχέσεως πελάτου/εργολήπτου και της επικουρικότητας, λαμβάνοντας υπόψη τα ακόλουθα χαρακτηριστικά:  - επιστημονική και τεχνική αρτιότητα,  - ουδετερότητα και ανεξαρτησία,  - μοναδικές ερευνητικές διευκολύνσεις,  - άνοιγμα προς όλα τα κράτη μέλη της Κοινότητας.  Η βασική και εφηρμοσμένη επιστημονική και τεχνολογική έρευνα που θα διεξάγεται από το ΚΚΕρ θα ανταποκρίνεται στις ανάγκες της Κοινότητας στο σύνολό της, των οργάνων της Κοινότητας και των κρατών μελών με σκοπό:  - τη συμβολή στην ενίσχυση του επιστημονικού και τεχνολογικού υποβάθρου της ευρωπαϊκής βιομηχανίας και στην ανάπτυξη της διεθνούς της ανταγωνιστικότητας,  - τη συμβολή στην αναβάθμιση της ποιότητας του ανθρωπίνου και φυσικού περιβάλλοντος,  - τη συμβολή στη βελτίωση των νέων τεχνολογιών από άποψη ασφάλειας για το κοινό,  - τη συμβολή στη μείωση των επιστημονικών και τεχνολογικών ανισοτήτων μεταξύ των κρατών μελών της Κοινότητας,  - την παροχή επιστημονικών και τεχνολογικών υπηρεσιών στα όργανα της Κοινότητας και τη διάθεση των ειδικοτήτων και των επιστημονικών και τεχνικών εγκαταστάσεων του ΚΚΕρ σε δημόσιους και ιδιωτικούς φορείς.  Η ευρωπαϊκή διάσταση των εργασιών του οφείλει να αποτελέσει μια από τις βασικές δυνάμεις του ΚΚΕρ. Η δραστηριότητά του πρέπει να χαρακτηρίζεται από μια διεπιστημονική προσέγγιση βασιζόμενη στο ευρύ φάσμα των ειδικοτήτων του. Αυτός ο διεπιστημονικός  χαρακτήρας θα εκφράζεται με την επιλογή των θεμάτων των ινστιτούτων που το αποτελούν, εξασφαλίζοντας έτσι την ικανότητά του να ανταποκριθεί σε νέους δυνατούς στόχους.  Αυτή η ευρύτητα δυνατοτήτων δεν πρέπει, ωστόσο, να οδηγήσει σε υπερβολική διασπορά των δραστηριοτήτων που αναλαμβάνονται. Χωρίς να αγνοούνται οι προσδοκίες των πελατών του, το ΚΚΕρ και η διοίκησή του πρέπει να έχουν σαφείς απόψεις όσον αφορά τους  ενδεδειγμένους επιστημονικούς και τεχνικούς προσανατολισμούς του ΚΚΕρ και να είναι σε θέση να διατηρούν μια ισορροπία ώστε να εξασφαλίζεται ότι οι δραστηριότητες και οι συμβάσεις που γίνονται αποδεκτές είναι δυνατόν να εκτελεστούν ανά πάσα στιγμή με το  απαιτούμενο επίπεδο αρτιότητας, τόσο από ποιοτική όσο και από ποσοτική άποψη.  Τα σημεία 5Β και 5Γ του παραρτήματος ΙΙ του προγράμματος-πλαισίου αποτελούν αναπόσπαστο τμήμα των παρόντων πολυετών προγραμμάτων του ΚΚΕρ.  Εν συνεχεία, παρατίθεται περίληψη των στόχων των προγραμμάτων, με βάση και λαμβάνοντας υπόψη τα προαναφερόμενα στοιχεία.  ΑΣΦΑΛΕΙΑ ΠΥΡΗΝΙΚΗΣ ΣΧΑΣΗΣ Στόχος είναι η αύξηση των επιστημονικών και τεχνικών γνώσεων μέσω έρευνας για την πρόληψη των ατυχημάτων και μελετών για τα σοβαρά ατυχήματα, συμμετέχοντας στην κατάρτιση τεχνικών και μεθόδων αξιολόγησης των κινδύνων με τη χρησιμοποίηση των πειραματικών  εγκαταστάσεων του ΚΚΕρ και των εθνικών διευκολύνσεων έρευνας.  Το ΚΚΕρ θα συμβάλλει στους ακόλουθους τομείς:  - ασφάλεια των αντιδραστήρων,  - διασφαλίσεις και διαχείριση των υλικών σχάσης,  - διαχείριση των ραδιενεργών αποβλήτων,  - ακτινίδες στην ασφάλεια του κύκλου πυρηνικών καυσίμων.  Ασφάλεια των αντιδραστήρων Οι δραστηριότητες του ΚΚΕρ θα συγκεντρωθούν στους ακόλουθους τομείς:  - μελέτες για την πρόληψη των ατυχημάτων,  - μελέτες για τα σοβαρά ατυχήματα, σε συνάρτηση με την αξιολόγηση των κινδύνων και δίνοντας ιδιαίτερη προσοχή στη μελέτη των φαινομένων, χρησιμοποιώντας τις υπάρχουσες πειραματικές εγκαταστάσεις του ΚΚΕρ, και τις εθνικές διευκολύνσεις έρευνας.  Διασφαλίσεις και διαχείριση των υλικών σχάσης Η έρευνα που διεξάγεται στα δίκτυα των εθνικών εργαστηρίων έχει ως στόχο και συμβάλλει στην έγκαιρη επίτευξη αποτελεσμάτων ή νέων τεχνικών βασικών για την εκπλήρωση των υποχρεώσεων διασφαλίσεων που απορρέουν από τη συνθήκη καθώς και εκείνων που  απορρέουν από τη συνθήκη για τη μη διάδοση των πυρηνικών όπλων. Οι εργασίες θα περιλαμβάνουν μετρήσεις πυρηνικών υλικών, τεχνικές περιορισμού και ελέγχου και την ολοκλήρωση των μέτρων διασφάλισης.   Διαχείριση ραδιενεργών αποβλήτων Στόχος του ΚΚΕρ είναι η ενίσχυση της τρέχουσας στρατηγικής των κρατών μελών, που αποσκοπεί στην διάθεση των ραδιενεργών αποβλήτων σε γεωλογικούς σχηματισμούς και τη διεξαγωγή έρευνας για τις στρατηγικές διαχείρισης η οποία μπορεί να οδηγήσει σε μείωση  των αποβλήτων που παράγονται από τις μελλοντικές εγκαταστάσεις του κύκλου καυσίμων. Η έρευνα που διεξάγεται σε συνεργασία με τα εθνικά εργαστήρια θα εκμεταλλευθεί τις υπάρχουσες και τις νέες πειραματικές διευκολύνσεις.  Ακτινίδες στην ασφάλεια του κύκλου πυρηνικών καυσίμων Οι δραστηριότητες για το 1992-1994 θα επικεντρωθούν στα ακόλουθα θέματα:  - μελέτες για την ασφάλεια της συμπεριφοράς των πυρηνικών καυσίμων (UO2 και ΜΟΧ) στα πλαίσια παρατεταμένης καύσης (burn-up) και κάτω από μεταβατικές και μη κανονικές συνθήκες καθώς και σε συνθήκες ατυχήματος,  - βασικές φυσικο-χημικές μελέτες και μελέτες στερεάς κατάστασης για τους ακτινίδες,  - μελέτη για τα πυρηνικά αερολύματα (αεροζόλ).  - μείωση των δευτερευόντων ακτινιδών και των λοιπών μακρόβιων ραδιενεργών νουκλεϊδίων που παράγονται στον κύκλο πυρηνικών καυσίμων,  - τεχνολογία καυσίμων πλουτωνίου (δευτερεύουσα δραστηριότητα που έχει ως στόχο τη διατήρηση της επιστημονικοτεχνικής επάρκειας σε αυτόν τον τομέα).  Ελεγχόμενη θερμοπυρηνική σύντηξη Η δράση αυτή έχει ως αντικείμενο τη βελτίωση της βάσης γνώσεων και της τεχνολογίας της ασφάλειας καθώς και περιβαλλοντικές πτυχές των μελλοντικών εγκαταστάσεων σύντηξης για το ευρωπαϊκό πρόγραμμα σύντηξης. Το κύριο τμήμα των έργων θα είναι η υποστήριξη  του Next Step (NET/ITER). Ένα σημαντικό χαρακτηριστικό του προγράμματος αυτού θα είναι η εκμετάλλευση του εργαστηρίου ETHEL για την πειραματική μελέτη της ασφαλούς διαχείρισης του τριτίου. Η φάση Next Step θα υποστηριχθεί επίσης με τη μελέτη και  ανάπτυξη σε ειδικούς τεχνολογικούς τομείς, όπως ο τηλεχειρισμός των συστατικών μερών εντός του λέβητα του αντιδραστήρα, δοκιμές των συστατικών μερών που έρχονται σε επαφή με το πλάσμα, βάση δεδομένων για τις ιδιότητες των υλικών κατασκευών και δεδομένων  πυρηνικής φυσικής. Οι μακροπρόθεσμες δράσεις θα περιλαμβάνουν την έρευνα των υλικών χαμηλού βαθμού ενεργοποίησης.      ΠΑΡΑΡΤΗΜΑ ΙΙ   ΠΟΣΑ ΠΟΥ ΚΡΙΝΟΝΤΑΙ ΑΝΑΓΚΑΙΑ ΓΙΑ ΤΑ ΕΙΔΙΚΑ ΠΡΟΓΡΑΜΜΑΤΑ ΜΕ ΕΝΔΕΙΚΤΙΚΗ ΚΑΤΑΝΟΜΗ ΤΩΝ ΔΑΠΑΝΩΝ ΓΙΑ ΤΗΝ ΠΕΡΙΟΔΟ 1992-1994   ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ   σε εκατομμύρια Ecu Τομέας 5: ενέργεια - Ασφάλεια πυρηνικής σχάσης161,37(1)  - Ελεγχόμενη πυρηνική σύντηξη 41,58(2)  202,95(3)     (1) Ποσό 6 % των ποσών αυτών μπορεί να χρησιμοποιηθεί για την αναγνωριστική έρευνα.  (2) Ποσό ύψους, 2,05 εκατομμυρίων Ecu το οποίο δεν περιλαμβάνεται στα 202,95 εκατομμύρια Ecu έχει προβλεφθεί, ως συνεισφορά από τα ειδικά προγράμματα που αφορά η παρούσα απόφαση, για τη συγκεντρωτική δράση διάδοσης και αξιοποίησης των αποτελεσμάτων.    ΠΑΡΑΡΤΗΜΑ ΙΙΙ   ΛΕΠΤΟΜΕΡΕΙΣ ΚΑΝΟΝΕΣ ΓΙΑ ΤΗΝ ΕΦΑΡΜΟΓΗ ΤΩΝ ΠΡΟΓΡΑΜΜΑΤΩΝ ΚΑΙ ΤΩΝ ΔΡΑΣΤΗΡΙΟΤΗΤΩΝ ΔΙΑΔΟΣΗΣ ΚΑΙ ΑΞΙΟΠΟΙΗΣΗΣ ΤΩΝ ΑΠΟΤΕΛΕΣΜΑΤΩΝ  1. Η Επιτροπή, επικουρούμενη από το διοικητικό Συμβούλιο του ΚΚΕρ, εφαρμόζει τα προγράμματα με βάση τους επιστημονικούς και  τεχνικούς στόχους και περιεχόμενο που περιγράφονται στο παράρτημα Ι.  2. Οι κανονές εφαρμογής των προγραμμάτων, που αναφέρονται στο άρθρο 3, αφορούν έργα έρενας και τεχνολογικής ανάπτυξης και συνοδευτικά μέτρα.  Τα έργα αποτελούν το αντικείμενο της έρευνας και της τεχνολογικής ανάπτυξης που διενεργείται στα σχετικά ινστιτούτα του ΚΚΕρ.  3. Τα ινστιτούτα του ΚΚΕρ προσπαθούν, όπου αυτό είναι δυνατό, να υλοποιούν τα έργα μέσω της κατάλληλης συνεργασίας και συνεννόησης με τους εθνικούς ερευνητικούς οργανισμούς των κρατών μελών. Ιδιαίτερη προσοχή πρέπει να δίδεται στη διασύνδεση με τη  βιομηχανία, ιδίως σε μορφές συνεργασίας με μικρομεσαίες επιχειρήσεις για την εκτέλεση των έργων. Κατά τον αυτό τρόπο, ερευνητικοί οργανισμοί εγκατεστημένοι σε τρίτες χώρες μπορούν επίσης να συμμετέχουν στα έργα, σύμφωνα με τις διατάξεις του άρθρου 9.  4. Στα συνοδευτικά μέτρα περιλαμβάνονται:  - η οργάνωση σεμιναρίων, συναντήσεων εργασίας και επιστημονικών συνεδρίων,  - οι δραστηριότητες εσωτερικού συντονισμού, συμπεριλαμβανομένης της διοργάνωσης ειδικών εσωτερικών κέντρων, τα οποία να εξασφαλίζουν την ομοιογένεια της προσέγγισης και την ενιαία κοινή διασύνδεση χρήστων και εταίρων των έργων,  - δραστηριότητες εξειδικευμένης κατάρτισης με ιδιαίτερη έμφαση στον διεπιστημονικό χαρακτήρα,  - σύστημα ανταλλαγής πληροφοριών,  - προώθηση της αξιοποίησης ερευνητικών αποτελεσμάτων,  - επιστημονική και στρατηγικώς ανεξάρτητη αξιολόγηση της απόδοσης των έργων και των προγραμμάτων.  Στον τομέα της πυρηνικής ασφάλειας, συμπληρωματικά μέτρα πρέπει να επιτρέπουν τη συνεργασία για συγκεκριμένα έργα, με βάση τις υπάρχουσες μορφές συνεργασίας, σε περιπτώσεις κατά τις οποίες η τεχνογνωσία και η πείρα του ΚΚΕρ είναι ουσιαστικής σημασίας  για τις ενέργειες της Επιτροπής να βοηθήσει τις χώρες της Κεντρικής και Ανατολικής Ευρώπης.  5. Η διάδοση των γνώσεων που απορρέουν από την υλοποίηση των έργων θα επιτευχθεί, αφενός, από τα ίδια τα προγράμματα και, αφετέρου, από τη συγκεντρωτική δράση που περιγράφεται στο άρθρο 4 τρίτο εδάφιο της απόφασης 90/221/Ευρατόμ, ΕΟΚ.